- Så må jeg lige sige: De her klimaændringer er ikke nødvendigvis menneskeskabte.

Så klart udtrykte Dansk Folkepartis formand Pia Kjærsgaard sig i en 2 timers-ekstraudgave af DR's DEBATTEN tirsdag aften.

- Mange gange bliver klimaændringer, klima og miljø simpelthen en religion. Vi har altid haft klimaændringer. Klimakommissionen er utrolig skråsikker, men der er også nogle, der sætter rigtigt stort spørgsmålstegn ved det her, sagde hun.

Forsker afviste påstand

I udsendelsen debatterede Pia Kjærsgaard med formanden for regeringens tidligere klimakommission, professor Katherine Richardson.

DF-formanden sagde, at der "i allerhøjeste grad" er videnskabelig uenig om menneskets betydning for den globale opvarmning.

Den påstand var Katherine Richardson imidlertid hurtig til at afvise.

Ifølge hende er det nemlig kun et fåtal af forskerne, der er uenige i, at klimaforandringerne er menneskeskabte.